**1 Ioan – llythyr am gariad.**

**1 Ioan 5 (6-12)**

*6Iesu Grist – daeth yn amlwg pwy oedd pan gafodd ei fedyddio â dŵr, a phan gollodd ei waed ar y groes. Nid dim ond y dŵr, ond y dŵr a'r gwaed. Ac mae'r Ysbryd hefyd yn tystio i ni fod hyn yn wir, am mai'r Ysbryd ydy'r gwir.**7 Felly dyna dri sy'n rhoi tystiolaeth:**8 yr Ysbryd, dŵr y bedydd a'r gwaed ar y groes; ac mae'r tri yn cytuno â'i gilydd.**9 Dŷn ni'n derbyn tystiolaeth pobl, ond mae tystiolaeth Duw cymaint gwell! Dyma'r dystiolaeth mae Duw wedi'i roi am ei Fab!**10 Mae pawb sy'n credu ym Mab Duw yn gwybod fod y dystiolaeth yn wir. Ond mae'r rhai sy'n gwrthod credu Duw yn gwneud Duw ei hun yn gelwyddog, am eu bod wedi gwrthod credu beth mae Duw wedi'i dystio am ei Fab.**11 A dyma'r dystiolaeth: mae Duw wedi rhoi bywyd tragwyddol i ni, ac mae'r bywyd hwn i'w gael yn ei Fab.**12 Felly os ydy'r Mab gan rywun, mae'r bywyd ganddo; ond does dim bywyd gan y rhai dydy'r Mab ddim ganddyn nhw.*

*...........*

Adnodau 6 - 8: Pwy a fedyddiwyd â dŵr gan Ioan? Pwy fu farw ar y groes?

Pan gafodd Iesu ei fedyddio clywyd llais o’r nefoedd yn dweud,  “***Ti ydy fy Mab*** *annwyl i; rwyt ti wedi fy mhlesio i'n llwyr.” (Luc 3:22)*

Pan fu farw Iesu ar y groes, *Dyma'r daeargryn a phopeth arall ddigwyddodd yn dychryn y capten Rhufeinig a'r milwyr oedd wedi bod yn cadw golwg ar Iesu, ac medden nhw, “****Mab Duw*** *oedd e, reit siŵr!” (Mathew 26:54)*

Rydyn ni wedi trafod yr Ysbryd Glân o’r blaen – edrychwch yn ôl ar 1 Ioan 2: 24-29 am fwy o fanylion. Yr hyn sy’n bwysig i’w gofio ydy,

*“Mae'r un fydd yn sefyll gyda chi yn dod. Bydda i'n ei anfon atoch chi. Mae'n dod oddi wrth y Tad – yr Ysbryd sy'n dangos i chi beth* ***sy'n wir****. Bydd e'n dweud wrth bawb amdana i. (Ioan 15:26)*

Adnodau: 9 - 10: Mae Ioan yn agor llygaid ei ddarllenwyr i ddifrifoldeb sefyllfa’r bobl sy’n gwrthod credu geiriau'r Hollalluog Dduw. Maen nhw’n meiddio dweud fod Duw yn gelwyddog, ond mae’n amhosibl i Dduw ddweud celwydd.

....*a dydy Duw* ***ddim yn gallu dweud celwydd****! (Titus 1:2)*

*Felly mae Duw wedi addo, ac mae wedi mynd ar ei lw – dau beth fydd byth yn newid am ei bod yn* ***amhosib i Dduw ddweud celwydd****. (Hebreaid 6:18)*

***Nid dyn sy'n dweud celwydd*** *ydy Duw. (Numeri 23:19)*

Adnodau: 11 – 12: Nid dyma’r tro cyntaf yn y llythyr i Ioan ddweud hyn. Ond, eto’n mae’n ffaith sy’ mor bwysig fel bod rhaid ei ail-adrodd a’i bwysleisio. Iesu ydy’r allwedd i fywyd tragwyddol.

**Meddwl mwy**

**Ioan 3: 16 –** beth am ddysgu’r adnod ar dy gof?